DA Den Europæiske Unions Tidende CE 84/213

(2004/C 84 E/0257)

SKRIFTLIG FORESPØRGSEL E-0225/03

af Guido Podestà (PPE-DE) til Kommissionen

(3. februar 2003)

Om: Aids i Østeuropa

Ved udgangen af 2001 havde en million voksne og børn i Østeuropa fået stillet diagnosen som aids-ramte. Østeuropa og Centralasien har den højeste vækstrate i verden. I løbet af blot et år er infektionsraten i regionen steget med 42 %, og den viser ingen tegn på en langsommere tendens. En række forskellige faktorer indvirker på denne situation: en voksende, men ustabil økonomi med en betydelig arbejdsløshedskvote, liberalisering af de sociale og kulturelle normer og utilstrækkelige offentlige sundhedsydelser.

Disse faktorer skaber en række problemer, som har stor betydning for udbredelsen af sygdommen:

— antallet af unge, der ikke afslutter skoleuddannelsen, er meget højt. Mangelen på arbejde øger risikoen for, at de unge får kontakt til sårbare grupper som f.eks. narkomaner eller prostituerede;

— menneskehandelen og handel med prostitution er øget efter Berlin-murens fald, hvilket også gælder narkotikaforbruget blandt de unge;

— mangelen på information om seksualitet og svangerskab medfører et totalt ukendskab til smittefaren; det er påkrævet at gennemføre programmer med seksualorientering for at informere om seksuelle sygdomme og aids. Desuden bør politikerne i højere grad opfordres til at bestræbe sig på at afskaffe diskriminering af virussmittede personer ved at integrere aids-prævention i de offentlige sundhedsprogrammer i forbindelse med seksualitet og forplantning.

De nationale regeringer i disse lande mangler ofte de nødvendige finansielle midler og den nødvendige sagkundskab til at igangsætte præventionsprogrammer. I denne forbindelse er der et stort behov for støtte.

Hvad agter Kommissionen at gøre for at udvikle specifikke politikker, der kan lægge større vægt på aidspræventionen i de østeuropæiske lande?

Hvilke foranstaltninger agter Kommissionen at træffe for at hjælpe de nationale regeringer i denne region til at iværksætte programmer til forebyggelse og bekæmpelse af denne sygdom?

Svar afgivet på Kommissionens vegne af Christopher Patten

(11. marts 2003)

Kommissionen har givet udtryk for sin bekymring over situationen i en række strategiske dokumenter, blandt andet i landestrategipapirerne for 2002-2006. Det fremgår af de vejledende Tacis-programmer for 2002-2003 og 2004-2006, hvilke foranstaltninger Kommissionen agter at træffe for at bistå regeringerne i partnerlandene med at forebygge og bekæmpe HIV/AIDS.

Forebyggelse og kontrol af HIV/AIDS-problemet har særlig høj prioritet i vores samarbejde med Ukraine og Rusland, herunder også Kaliningrad. I Ukraine har EU og USA siden 2000 haft et program i fællesskab til forebyggelse af og oplysning om HIV/AIDS under gennemførelse, og det vil blive fulgt op af et nyt projekt i 2003 om forebyggelse af HIV/AIDS blandt unge. I Rusland vil et nyt projekt til forebyggelse og bekæmpelse af HIV/AIDS blive finansieret via det nationale program for 2002 under Tacis. Projektet har til formål at oplyse den brede befolkning med særlig fokus på »kontaktpopulationen«, som medvirker til at sprede HIV/AIDS fra risikogrupper til den almindelige befolkning. Derudover iværksættes et særskilt projekt til forebyggelse af HIV/AIDS og tuberkulose i Kaliningrad. I de øvrige lande i regionen indgår der normalt foranstaltninger mod HIV/AIDS i de projekter, der iværksættes i sundheds- og socialsektoren. På grund af HIV/AIDS-problemets enorme omfang koordineres Kommissionens projekter omhyggeligt med andre donorers projekter, navnlig programmer under FN-fonden for bekæmpelse af AIDS og Verdensbanken. Udover disse store projekter bidrager Kommissionen også til finansieringen af mindre projekter, som europæiske organisationer og ngo'er gennemfører i sundheds- og socialsektoren.